DA Den Europæiske Unions Tidende C 318/24

Regionsudvalgets udtalelse om »Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om uønskede reklamehenvendelser, også kaldet skidtpost (»spam««)

(2004/C 318/08)

REGIONSUDVALGET HAR —

under henvisning til meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om uønskede reklamehenvendelser, også kaldet skidtpost (»spam«) (KOM(2004) 28 final),

under henvisning til Kommissionens beslutning af 22. januar 2004 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til formandens beslutning af 5. april 2004 om at henvise det forberedende arbejde til Underudvalget for Kultur og Uddannelse,

under henvisning til sin udtalelse om Kommissionens meddelelse — Opfølgning på den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net og forslag til Europa-Parlamentets og Rådets beslutning om ændring af beslutning nr. 276/1999/EF om vedtagelse af en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net (CdR 140/2002 fin) (1),

under henvisning til sin udtalelse om Kommissionens forslag til Rådets beslutning om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS) (CdR 252/2002 fin) (2),

under henvisning til sin udtalelse om benchmarkingrapport om eEurope 2002 (KOM(2002) 62 endelig) og eEurope 2005: Et informationssamfund for alle (CdR 136/2002 fin) (3),

under henvisning til sin udtalelse om en fælles ramme for digitale signaturer (CdR 332/98 fin) (4),

under henvisning til sin udtalelse om sjette rapport om gennemførelsen af EU's lovpakke for telesektoren (CdR 52/2001 fin) (5),

under henvisning til sin udtalelse om opfølgning af grønbogen om beskyttelse af mindreårige og den menneskelige værdighed i forbindelse med audiovisuelle tjenester og informationstjenester ledsaget af et forslag til Rådets henstilling og vedtagelse af en flerårig EF-handlingsplan til fremme af sikker anvendelse af Internet (CdR 54/98 fin) (6),

under henvisning til sin udtalelse om et europæisk initiativ inden for elektronisk handel (CdR 350/97 fin) (7),

under henvisning til sin udtalelse om net- og informationssikkerhed: Forslag til en europæisk strategi (CdR 257/2001 fin) (8),

under henvisning til sin udtalelse om et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet: eEurope 2002 (KOM(2000) 890 endelig) (CdR 88/2001 fin) (9),

under henvisning til forslag til Regionsudvalgets udtalelse (CdR 69/2004 rev. 1), som blev vedtaget af Underudvalget for Kultur og Uddannelse den 5. april 2004 med Susie Kemp, medlem af West Berkshire Council (UK/PPE), som ordfører, og

og ud fra følgende betragtninger:

1) Mængden af uønskede elektroniske reklamehenvendelser, også kaldet skidtpost eller »spam«, har efterhånden antaget foruroligende dimensioner. Fra at have udgjort 7 % i 2001 anslås det nu, at over halvdelen af verdens elektroniske post er skidtpost.

2) Skidtpost er ikke kun et problem med hensyn til privatlivets fred, vildledning af kunderne og beskyttelse af mindreårige og af menneskers værdighed — skidtpost udgør også en kommerciel trussel. Skidtpost medfører ekstra omkostninger for virksomhederne og tab af produktivitet og truer med at underminere forbrugernes tillid.

3) EU vedtog i juli 2002 direktiv 2002/58/EF om databeskyttelse inden for elektronisk kommunikation. Med dette direktiv indførtes tilvalgsprincippet for e-post. Fristen for omsættelse af direktivet i national lovgivning blev sat til den 31. oktober 2003.

4) Lovgivning er et første skridt til at bekæmpe problemer med skidtpost, men lovgivning kan ikke stå alene. Der er brug for yderligere handling, hvis direktivet skal have den ønskede effekt —

på sin 55. plenarforsamling den 16.-17. juni 2004 (mødet den 16. juni) enstemmigt vedtaget følgende udtalelse:

1. Regionsudvalgets synspunkter

Regionsudvalget

1.1 er enig i Kommissionens konklusion: skidtpost er i dag en af internettets største udfordringer, der ikke blot omfatter effektiv håndhævelse og internationalt samarbejde, men også tiltag fra erhvervslivets side i form af selvregulering og tekniske løsninger, samt forbrugeroplysning;

1.2 bifalder Kommissionens bistand til medlemsstaterne og dens fortsatte bestræbelser på at tilskynde medlemsstaterne til at omsætte direktiv 2002/58/EF om databeskyttelse inden for elektronisk kommunikation og ser gerne, at denne bistand også bliver udstrakt til tiltrædelseslandene fra maj 2004;

1.3 noterer sig, at uønskede reklamehenvendelser underminerer tilliden til informationsnet, ligesom mængden af e-post nedsætter systemernes responstider. Da der er tale om et grænseoverskridende og internationalt problem, kan EU's politik efter Regionsudvalgets opfattelse ikke få succes uden aftaler og samarbejde med internationale organisationer og toneangivende lande uden for EU;

1.4 beklager, at Kommissionen ikke anerkender de lokale og regionale myndigheders evne til at danne bro til lokalsamfundene og den brede befolkning, og anmoder Kommissionen om behørigt at tage i betragtning, at de lokale og regionale kan yde et betydeligt bidrag i forbindelse med bekæmpelse af uønskede reklamehenvendelser;

1.5 understreger, at de lokale og regionale myndigheder kan inddrages i skidtpostbekæmpelsen på mange forskellige planer. De kan bevidstgøre og formidle information, og de kan mere generelt spille en rolle i kraft af deres placering tæt på borgere, organisationer og virksomheder;

1.6 minder endvidere om sit tidligere fremsatte forslag om, at der træffes foranstaltninger til at oplyse skolebørn om såvel sikkerhedsaspekter ved informationssamfundet som konsekvenserne af computer-relateret kriminalitet;

1.7 henleder opmærksomheden på, at de lokale og regionale myndigheder har en helt generel forpligtelse til at beskytte befolkningen;

1.8 erkender, at lokale og regionale myndigheder spiller en vigtig rolle i forbindelse med sikring af en afbalanceret udvikling af videns- og informationssamfundet i Den Europæiske Union — ikke mindst efter udvidelsen — med henblik på større økonomisk og social samhørighed i regioner, byer og distrikter i hele Europa. Lokale og regionale myndigheder har enestående muligheder for at sikre den bredest mulige adgang til fællesskabsinitiativer, med særlig fokus på dårligt stillede grupper;

1.9 konstaterer, at det lokale og regionale styre ikke kun har ansvaret for offentlige on line-tjenester, men også for informations- og kommunikationsteknologier knyttet til sundhedsvæsen og livslang læring (eftersom IT-færdigheder nu regnes for grundlæggende viden). Det lokale og regionale styre er også aktivt med, når det gælder fremme af datasikkerhed, udvikling af om line-indholdstjenester inden for kultur og turisme, bedre adgang til on line-tjenester og, ikke mindst, udvikling af kompatible processer såvel internt i forvaltningen som generelt mellem forskellige organisationer. Regionsudvalget er derfor overbevist om, at det er af vital betydning at sikre effektiv og uhindret elektronisk kommunikation.

2. Regionsudvalgets henstillinger

Regionsudvalget

2.1 slår til lyd for at understrege betydningen af, at ansøgerlande inddrages aktivt. Internettet kender ikke til traditionelle nationale grænser, og indsatsen på europæisk plan bør derfor ikke begrænses til EU's medlemsstater. Konsekvenserne af manglende informationssystemer og netværkssikkerhed i de mindre udviklede egne af Europa kan uddybe forskellen i it-udvikling mellem disse og de mere udviklede og sikre egne;

2.2 foreslår en indsats for fremme af engagementet hos verdens vigtigste software-producenter i forskning i netværk og informationssikkerhed samt i umiddelbar implementering af forskningens resultater. Sikkerhed bør være et højt prioriteret emne i telekommunikationstjenester og hos internetudbydere i Europa, og der bør i højere grad etableres bånd til aktiviteter og organisationer uden for EU;

2.3 opfordrer Kommissionen til at gøre brug af de lokale og regionale myndigheders muligheder for at kommunikere med borgerne på lokalt plan. F.eks. kan biblioteker, medborgerhuse og andre offentlige bygninger anvendes til at udbrede kendskabet og give borgerne adgang til informationer. Disse faciliteter muliggør direkte kontakt til offentligheden, herunder til dårligt stillede grupper;

2.4 foreslår, at mange af de problemer, der er forbundet med sikker anvendelse af internettet, bliver løst på lokalt plan, f.eks. gennem en intensiv uddannelseskampagne, der skal øge bevidstheden omkring emnet. De lokale og regionale myndigheder kan give anvisninger på information vedrørende bekæmpelse af uønskede reklamehenvendelser;

2.5 foreslår, at skolerne som led i deres uddannelsesmæssige funktion gør de unge opmærksomme på behovet for sikkerhed i informationssamfundet;

2.6 foreslår, at de lokale og regionale myndigheder via deres kontakter tilskynder erhvervsorganisationer til at træffe positive foranstaltninger mod skidtpost;

2.7 ønsker desuden at understrege betydningen af samarbejde i EU og ikke mindst det lokale og regionale styres rolle i forbindelse med sikringen af dette samarbejde.

Bruxelles, den 16. juni 2004 Peter STRAUB Formand for Regionsudvalget

(1) EUT C 73 af 26.3.2003, s. 34.

(2) EUT C 128 af 29.5.2003, s. 19.

(3) EUT C 128 af 29.5.2003, s. 14.

(4) EUT C 93 af 6.4.1999, s. 33.

(5) EUT C 19 af 22.1.2002, s. 1.

(6) EUT C 251 af 10.8.1998, s. 51.

(7) EUT C 180 af 11.6.1998, s. 19.

(8) EUT C 107 af 3.5.2002, s. 89.

(9) EUT C 107 af 3.5.2002, s. 85.